<http://www.uvzsr.sk/index.php?option=com_content&view=article&id=4406:odporuanie-pre-kriteria-uvonenia-osob-znizolacie-vndomacom-prostredi-po-prekonani-ochorenia-covid-19-alebo-po-kontakte-snosobou-s-ochorenim-covid-19&catid=250:koronavirus-2019-ncov&Itemid=153>

|  |  |  |
| --- | --- | --- |
| Odporúčanie pre kritériá uvoľnenia osôb z izolácie v domácom prostredí po prekonaní ochorenia COVID-19 alebo po kontakte s osobou s ochorením COVID-19 | [Tlačiť](http://www.uvzsr.sk/index.php?view=article&catid=250:koronavirus-2019-ncov&id=4406:odporuanie-pre-kriteria-uvonenia-osob-znizolacie-vndomacom-prostredi-po-prekonani-ochorenia-covid-19-alebo-po-kontakte-snosobou-s-ochorenim-covid-19&tmpl=component&print=1&layout=default&page=&option=com_content&Itemid=153) | [E-mail](http://www.uvzsr.sk/index.php?option=com_mailto&tmpl=component&link=1814cbcc43fc1fe79c54734c5c7a62369f6f6432) |

|  |
| --- |
| Streda, 29 Júl 2020 13:21 |
| Odporúčanie je aktualizované na základe odporúčaní WHO a ECDC pre kritériá o ukončení preventívnych opatrení na zabránenie prenosu ochorenia COVID-19 použitím stratégie  hodnotenia symptómov. Univerzálne používanie stratégie založenej na laboratórnom testovaní sa už neodporúča, pretože vo väčšine prípadov vedie k predĺženej izolácii pacientov, ktorí  dlhodobo vylučujú detekovateľnú RNA SARS-CoV-2, ale nie sú už infekční. Uvedenú stratégiu možno použiť v epidemiologicky odôvodnených prípadoch. Odporúča sa používať stratégiu založenú na stanovení časového obdobia izolácie v závislosti od závažnosti ochorenia pacienta a prítomnosti imunodeficitu.  **1. Kritériá uvoľnenia pacienta z izolácie v domácom prostredí po prekonanom ochorení COVID-19 na základe stanovenia časového obdobia izolácie v závislosti od závažnosti ochorenia pacienta a prítomnosti imunodeficitu sú nasledovné:**  1.1.       U asymptomatického pacienta bez závažného imunodeficitu sa môže izolácia ukončiť na 14. deň od pozitívneho testu RT-PCR bez vykonania RT-PCR testu na konci izolácie.  1.2.       U pacienta s miernym priebehom ochorenia sa môže izolácia ukončiť minimálne 10 dní od objavenia sa prvých symptómov (alebo od pozitívneho RT-PCR testu) a najskôr tri dni po vymiznutí klinických príznakov respiračného ochorenia (teplota, kašeľ, dýchavičnosť) bez vykonania RT-PCR testu na konci izolácie. Súhrnná dĺžka izolácie však nemôže byť kratšia ako 14 dní.  1.3.       U pacienta so závažným priebehom ochorenia alebo s ťažkým imunodeficitom sa môže ukončiť izolácia, ak uplynulo minimálne 20 dní od objavenia sa prvých symptómov (alebo od pozitívneho testu RT-PCR) a pacient je minimálne tri dni bez príznakov respiračného ochorenia (teplota, kašeľ, dýchavičnosť) bez vykonania RT‑PCR testu na konci izolácie.  1.4.       Izoláciu môže ukončiť lekár v špecializačnom odbore infektológia alebo  epidemiológia alebo verejné zdravotníctvo aj v kratšom intervale na základe epidemiologickej anamnézy, klinického stavu a laboratórnych výsledkov (u asymptomatického pacienta s údajom prekonania ochorenia a s prítomnými IgG protilátkami, po vykonaní testu viability a pod.).  **2. Kritériá uvoľnenia pacienta z izolácie v domácom prostredí po prekonanom ochorení COVID-19 na základe laboratórnych vyšetrení sú nasledovné:**  2.1.       Dva nazofaryngeálne výtery vyšetrené metódou RT-PCR s negatívnym výsledkom s odstupom minimálne 24 hodín realizované u pacienta najskôr tri dni po vymiznutí klinických príznakov a najmenej osem dní od nástupu klinických príznakov; u asymptomatických pacientov dva nazofaryngeálne výtery vyšetrené metódou RT-PCR s negatívnym výsledkom s odstupom minimálne 24 hodín, realizované najskôr na 12. deň od prvého vyšetrenia metódou RT-PCR  alebo  2.2.       pri pretrvávaní pozitívneho RT-PCR testu neprítomnosť klinických príznakov najmenej tri dni, prítomnosť IgG protilátok detekovaných metódou ELISA; u asymptomatických pacientov prítomnosť IgG protilátok detekovaných metódou ELISA.  **3. Kritériá uvoľnenia osôb v kontakte s osobou s ochorením na COVID-19 z izolácie v domácom prostredí, u ktorých sa vykoná nazofaryngeálny výter na vyšetrenie metódou RT-PCR na prvý až piaty deň od posledného kontaktu s chorým, sú nasledovné:**  3.1.       V prípade pozitivity RT-PCRtestu u asymptomatického kontaktu a kontaktu s klinickými príznakmi alebo kontaktu s ťažkým imunodeficitom sa postupuje podľa bodu 1.  3.2.       V prípade negativity RT-PCRtestu pokračuje izolácia do 14. dňa od posledného kontaktu s chorým a najskôr 12. deň od posledného kontaktu s chorým sa vykoná nazofaryngeálny výter na vyšetrenie metódou RT-PCR. V prípade negativity RT-PCR testu sa izolácia ukončuje, v prípade pozitivity sa postupuje podľa bodu 1.  **Mgr. RNDr. MUDr. Ján Mikas, PhD. v. r.**  **hlavný hygienik Slovenskej republiky**  *Literatúra:*  1.          [World Health Organization. Criteria for releasing COVID-19 patients from isolation.](https://www.who.int/publications/i/item/criteria-for-releasing-covid-19-patients-from-isolation" \t "_blank)  2.          [European centre for disease prevention and control. Technical report. Novel coronavirus (SARS-CoV-2) Discharge criteria for confirmed COVID-19 cases – When is it safe to discharge COVID-19 cases from the hospital or end home isolation?](https://www.ecdc.europa.eu/sites/default/files/documents/COVID-19-Discharge-criteria.pdf) |